b"\n_START_ARTICLE_\nLewis Burwell Puller\n_START_SECTION_\n\xc5\xbdivljenjepis\n_START_PARAGRAPH_\nLeta 1916 se je hotel pridru\xc5\xbeiti Kopenski vojski ZDA, ki se je bojevala v Mehiki, a je bil premlad in brez dovoljenja star\xc5\xa1ev. Eno leto je obiskoval Virginia Military Institute, nakar se je avgusta 1918 pridru\xc5\xbeil Korpusu mornari\xc5\xa1ke pehote Zdru\xc5\xbeenih dr\xc5\xbeav Amerike. 6. junija 1919 je bil imenovan za rezervnega poro\xc4\x8dnika. Zaradi zmanj\xc5\xa1evanja obsega korpusa po prvi svetovni vojni je bil 26. junija 1919 postavljen na neaktivno slu\xc5\xbeenje ter vrnjen na \xc4\x8din desetnika. 30. junija istega leta pa se je ponovno pridru\xc5\xbeil korpusu, \xc5\xa1e enkrat kot navadni marinec. Poslan je bil na Haiti, kjer je naslednja \xc5\xa1tiri leta slu\xc5\xbeil kot \xc4\x8dastnik v Gendarmerie d'Haiti._NEWLINE_Po skoraj petih letih na Haitiju, kjer se je boril proti upornikom Caco, se je marca 1924 vrnil v ZDA. Sprva je zaklju\xc4\x8dil \xc5\xa1olanje na The Basic School (Filadelfija, Pensilvanija) in se nato pridru\xc5\xbeil 10. marinskemu polku (Quantico, Virginija). Februarja 1926 je postal pomorski voja\xc5\xa1ki pilot._NEWLINE_Julija istega leta je bil preme\xc5\xa1\xc4\x8den na dvoletno slu\xc5\xbeenje v marinski voja\xc5\xa1nici Pearl Harbor (Havaji). Junija 1928 je bil preme\xc5\xa1\xc4\x8den v San Diego (Kalifornija), nakar je bil decembra istega leta preme\xc5\xa1\xc4\x8den k stra\xc5\xbenemu odredu nacionalne garde Nikaragve, kjer si je prislu\xc5\xbeil prvi mornari\xc5\xa1ki kri\xc5\xbeec in se julija 1931 vrnil v ZDA, kjer je vstopil v te\xc4\x8daj za \xc4\x8detne \xc4\x8dastnike Army Infantry School (Fort Benning, Georgia); te\xc4\x8daj je kon\xc4\x8dal junija 1932, nakar se je vrnil v Nikaragvo, kjer je dobil drugi mornari\xc5\xa1ki kri\xc5\xbeec._NEWLINE_Januarja 1933 so ZDA zapustile Nikaragvo in Puller je od\xc5\xa1el v San Francisco, od koder je naslednji mesec odplul kot del marinskega odreda ameri\xc5\xa1ke delegacije v kitajski Peking. Tam je med drugim poveljeval tudi Konjeni\xc5\xa1kim marincem. Septembra 1934 je postal poveljujo\xc4\x8di \xc4\x8dastnik marinskega odreda na krovu USS Augusta, del Aziatske flote. Junija 1936 se je vrnil v ZDA, kot in\xc5\xa1truktor v The Basic School. Maja 1939 se je vrnil na USS Augusto, kjer je ponovno prevzel dol\xc5\xbenost poveljnika odreda. Maja 1940 se je pridru\xc5\xbeil 4. marinskemu polku v \xc5\xa0anghaju (Kitajska)._NEWLINE_Tu je bil sprva bataljonski izvr\xc5\xa1ni \xc4\x8dastnik, nato pa poveljnik bataljona, nakar se je avgusta 1941 vrnil v ZDA. Septembra je postal poveljnik 1. bataljona 7. marinskega polka 1. marinske divizije (Camp Lejeune). Marca 1942 je bil polk odvzet diviziji in dodeljen 3. marinski brigadi, ki je bila poslana na pacifi\xc5\xa1ki teater. Septembra istega leta se je polk ponovno pridru\xc5\xbeil diviziji; v njeni sestavi si je pridru\xc5\xbeil tretji mornari\xc5\xa1ki kri\xc5\xbeec za zasluge med bitko za Guadalcanal. Mornari\xc5\xa1ki kri\xc5\xbeec je dobil za uspe\xc5\xa1no obrambo Henderson Airfielda, ko je v dveh dneh njegov bataljon ubil 1.700 Japoncev (sami so izgubili le 70) in zajel 17 tovornjakov opreme._NEWLINE_Po Guadalcanalu je postal izvr\xc5\xa1ni \xc4\x8dastnik 7. marinskega polka. Na tem polo\xc5\xbeaju je prejel svoj \xc4\x8detrti mornari\xc5\xa1ki kri\xc5\xbeec za zasluge med bitko za Cape Gloucester januarja 1944; ko je bil polkovnik poveljnik ranjen, je prevzel poveljstvo, reorganiziral sestavo in osebno vodil napad na mo\xc4\x8dno fortificirane japonske polo\xc5\xbeaje._NEWLINE_Februarja 1944 je postal poveljnik 1. marinskega polka; to dol\xc5\xbenost je opravljal do novembra 1944, ko se je vrnil v ZDA in januarja 1945 postal izvr\xc5\xa1ni \xc4\x8dastnik pehotnega \xc5\xa1olskega polka (Camp Lejeune), naslednji mesec pa poveljnik polka._NEWLINE_Avgusta 1946 je postal direktor 8. marinskega rezervnega okro\xc5\xbeja (New Orleans, Lousiana). Nato je postal poveljnik voja\xc5\xa1nice Pearl Harbor, ko je bil avgusta 1950 preme\xc5\xa1\xc4\x8den v Camp Pendleton (Kalifornija), kjer je ponovno ustanovil/obnovil 1. marinski polk._NEWLINE_S tem polkom je pristal pri In\xc4\x8donu (Koreja); poveljeval mu je do januarja 1951, ko je postal pomo\xc4\x8dnik poveljnika 1. marinske divizije. Maja istega leta se je vrnil v Camp Pendleton, kjer je postal poveljnik novo reaktivirane 3. marinske brigade, ki je bila januarja 1952 reorganizirana v 3. marinsko divizijo. Postal je namestnik divizijskega poveljnika, nakar je junija postal poveljnik\xc2\xa0\xc2\xbbTroop Training Unit Pacifik\xc2\xab\xc2\xa0(Coronado, Kalifornija). Julija 1954 je postal poveljnik 2. marinske divizije (Camp Lejeune). Kljub bolezni je na tem polo\xc5\xbeaju ostal do februarja 1955, ko je bil preme\xc5\xa1\xc4\x8den na mesto namestnika poveljnika kampa. Avgusta je bil sprejet v Pomorsko bolni\xc5\xa1nico ZDA (Camp Lejeune), predno se je 1. novembra 1955 upokojil. Umrl je 11. oktobra 1971 in je pokopan v dru\xc5\xbeinskem grobu na Christi's Church Cemetery, Middlesex County, Virginija.\n_START_SECTION_\nDrugo\n_START_PARAGRAPH_\n\xc5\xa0e danes Puller prestavlja esprit de corps, vrednote, za katerim stoji celoten korpus._NEWLINE_V njegovo \xc4\x8dast so poimenovali fregato VM ZDA USS Lewis B. Puller (FFG-23)._NEWLINE_Njegov sin, Lewis Burwell Puller mlaj\xc5\xa1i, je postal tudi marinski \xc4\x8dastnik."